เอ็กซิมแบงก์ให้กู้ผลิตไฟฟ้าในญี่ปุ่น
เอ็กซิมแบงก์ปล่อยกู้เอกชนไทย 1,300 ล้าน ผลิตไฟฟ้าในญี่ปุ่น หนุนการค้าระหว่างประเทศ
19 พ.ค. 2559

เอ็กซิมแบงก์ปล่อยกู้เอกชนไทย 1,300 ล้าน ผลิตไฟฟ้าในญี่ปุ่น หนุนการค้าระหว่างประเทศ
นายเขมทัศน์ สายเชื้อ รักษาการกรรมการผู้จัดการธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า เอ็กซิมแบงก์ได้สนับสนุน ด้านการเงิน บริษัท เชาว์ สตีล อินดัสทรี้ 1,307 ล้านบาท โดย บริษัท เชาว์ฯ ถือเป็นกลุ่มนักลงทุนไทยรายแรกๆ ที่เข้าไปลงทุนในธุรกิจโรงไฟฟ้าพลังงานแสงอาทิตย์ในประเทศญี่ปุ่นกว่า 2 ปี ปัจจุบันมีโครงการที่ดำเนินการเชิงพาณิชย์แล้ว 23 เมกะวัตต์
ทั้งนี้ ปัจจุบันญี่ปุ่นกำลังเร่งขยายการผลิตไฟฟ้าด้วยพลังงานหมุนเวียน เพื่อลดสัดส่วนการผลิตไฟฟ้าจากพลังงานนิวเคลียร์ หลังจากโรงไฟฟ้านิวเคลียร์ที่เมืองฟูกุชิมาได้รับความเสียหายจากเหตุแผ่นดินไหว โดยมีเป้าหมายเพิ่มสัดส่วนการใช้พลังงานหมุนเวียนเป็น 24% ของกำลังการผลิตไฟฟ้าทั้งประเทศภายในปี 2573
นายอนาวิล จิรธรรมศิริ ประธานกรรมการบริหาร บริษัท เชาว์ สตีล อินดัสทรี้ กล่าวว่า บริษัทจะนำเงินกู้ไปใช้ในโครงการก่อสร้างโรงไฟฟ้าพลังงานแสงอาทิตย์ในญี่ปุ่นจำนวน 6 โครงการ กำลังการผลิตรวม 8.74 เมกะวัตต์ ที่จังหวัด ฟุกุอิ ต่อเนื่องจากโครงการเดิมที่พัฒนาไปแล้วจำนวน 23 เมกะวัตต์